དཔའ་ལུང་རྫོང་གངས་ལྗོངས་མུན་སེལ་སྣང་བྱིན་སློབ་གྲྭའི་སློབ་མ་དང་ཁྱིམ་བདག་ཚོས་རྫོང་སློབ་གསོ་ལས་ཁུངས་ཀྱི་མགོ་ཁྲིད་མཱ་ཁྲིན་ལུང་གིས་མི་རིགས་སློབ་གསོའི་བྱ་བར་འགོག་རྐྱེན་བཟོ་བཞིན་པ་ཞུ་གཏུག་བྱས་འདུག།ཁ་སང་དང་དེ་རིང་བཅས་ཉིན་གཉིས་རིང་།མཚོ་སྔོན་ཞིང་ཆེན་མཚོ་ཤར་གྲོང་ཁྱེར་དཔའ་ལུང་རྫོང་ཁོངས་སུ་ཡོད་པའི་གངས་ལྗོངས་མུན་སེལ་སྣང་བྱིན་སློབ་གྲྭའི་བོད་རིགས་དང་ཁ་ཆེའི་སློབ་མ།སློབ་མའི་ཁྱིམ་བདག་ཁག་ཅིག་དཔའ་ལུང་རྫོང་ཐོག་ཏུ་འཛོམས་ཏེ།དཔའ་ལུང་རྫོང་སློབ་གསོ་ལས་ཁུངས་ཀྱི་མགོ་ཁྲིད་མཱ་ཁྲིན་ལུང་ཟེར་བ་དེས།དབུལ་ཕོངས་ས་ཁུལ་གྱི་མི་རིགས་སློབ་གསོ་འཕེལ་རྒྱས་ལ་བཀག་འགོག་བྱས་སོང་།ཟེར་བ་དང་།ང་ཚོ་ལ་ཏང་དང་རྒྱལ་ཁབ་ཀྱིས་སྤྲད་པའི་མི་རིགས་སློབ་གསོའི་འདྲ་མཉམ་གྱི་ཁེ་དབང་དགོས།ཞེས་པའི་འཕྲེད་དར་བཟུང་སྟེ་ཞུ་གཏུག་ལས་འགུལ་སྤེལ་ཡོད་པ་དང་།དེ་རིང་སྔ་དྲོར་འབྲེལ་ཡོད་ལས་ཁུངས་ནས་གནད་ཡོད་མི་སྣ་ཆེད་སྐོང་བྱས་ཏེ་ཚོགས་འདུ་བསྡུས་ཡོད་པ་མ་ཟད།ཉིན་༡༥ནང་ཚུན་དུ་གནད་དོན་ཐག་གཅོད་རྒྱུ་ཡིན་པའི་ཁས་ལེན་བྱས་ཏེ་ལས་འགུལ་མཚམས་བཞག་ཡོད་འདུག